Okresná prokuratúra Lučenec 
F. Lehára 12, 984 80 Lučenec 1

Sp. zn. : 2 Pv 138/12/6606	Lučenec, 27.4.2012
EEČ : 2-47-48-2012

U Z N E S E N I E

Trestná vec:	obvinená XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Lučenec
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
ako matka syna XXXXX, nar. 11.05.1995 hoci bola podľa právoplatného rozsudku  Okresného súdu v Lučenci  č.  11P 678/2009 z 30.11.2009 počnúc dňom  01.12.2009 povinná platiť výživné  na syna mesačne v sume 83 € vždy mesačne vopred do 25-teho dňa toho ktorého mesiaca k rukám otca dieťaťa XXXXX, nar. XXXXX z Poltára, ktorá vyživovacia povinnosť bola ďalším právoplatným rozsudkom OS v Lučenci č. 8P 19/2012 z 19.03.2012 tak, že počnúc dňom 01.01.2012 bola povinná platiť výživné mesačne na syna v sume 30 % zo sumy životného minima vždy do 15-teho dňa toho ktorého mesiaca vopred do rúk otca dieťaťa XXXXX, ktorú povinnosť v Tuhári a inde riadne neplnila a za obdobie od 01.10.2011 do 30.04.2012 dlhovala na výživnom celkom 303 €     
Právna veta:
lebo zanikla trestnosť činu
Odôvodnenie:
Poverený policajt OO PZ v Poltári uznesením zo dňa 27.02.2012 pod č. ORP-282/PT-LC-2012 začal trestné stíhanie a zároveň vzniesol obvinenie XXXXX, nar. XXXXX pre prečin zanedbania povinnej výživy podľa § 207 odsek 1 Trestného zákona, ktorý mala spáchať spôsobom  a v rozsahu uvedenom v skutkovej  vete vo  výrokovej časti tohto uznesenia. 
	Poverený policajt OO PZ v Poltári po ukončení skráteného vyšetrovania predložil dňa 23.04.2012 na okresnú prokuratúru návrh na zastavenie trestného stíhania z 20.04.2012, ktorý návrh odôvodnil splnením podmienok podľa § 86 písm. a/ Trestného zákona obvinenou. 
	Po preskúmaní návrhu a obsahu vyšetrovacieho spisu vzťahujúceho sa na predmetnú trestnú vec som z výpovede obvinenej XXXXX zo dňa 13.04.2012 zistil, že táto postupne do 13.04.2012 poštovým peňažným poukazom uhradila celú dlžnú sumu výživného v sume 303 €.
Zaplatenie dlžnej sumy výživného potvrdil vo svojej výpovedi dňa 02.04.2012 aj poškodený XXXXX tým, že obv. XXXXX dlžnú sumu výživného za obdobie od mesiaca október 2011 vrátane do mesiaca apríl 2012 splnila tak, že 18.04.2012 obdržal celú dlžnú výživného v sume 303 €.
Vyplatenie dlžnej sumy výživného vyplýva aj z pripojených poštových poukazov.
	Podľa § 86 písmeno a/  Trestného zákona  trestnosť činu zaniká aj vtedy  ak ide o prečin zanedbania povinnej výživy  podľa § 207 Trestného zákona, ak prečin nemal trvale nepriaznivé následky a páchateľ svoju povinnosť dodatočne  splnil skôr než  sa  súd odobral na záverečnú poradu. 
Podľa § 215 ods. 1 písm. h/ Tr. poriadku prokurátor zastaví trestné stíhanie ak zanikla trestnosť činu.
	Z uvedeného dôvodu nakoľko obvinená  XXXXX splnila vyživovaciu povinnosť, preto bolo potrebné o jej trestnom stíhaní za  prečin zanedbania povinnej výživy podľa § 207 odsek 1  Trestného zákona   rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavel Melo
prokurátor